Óli Björn Kárason alþingismaður og formaður efnahags - og viðskiptanefndar Alþingis : Stjórnarskráin er æðsta réttarheimild Íslands og yfir önnur lög hafin . Grundvallarritum á ekki að breyta nema brýna nauðsyn beri til . Þeim þjóðum vegnar best sem umgangast stjórnarskrá af virðingu og vinna að breytingum af yfirvegun , þannig að sátt og almennur stuðningur sé við það sem gert er . Hugo Chavez ( 1954 - 2013 ) , forseti Venesúela , varð eftirlæti margra vinstri manna á Vesturlöndum . Hér á landi voru þeir til sem létu sig dreyma um að byltingarstjórnarskrá hans yrði fyrirmynd nýrrar stjórnarskrár fyrir Ísland . Byltingarstjórnarskrár tryggja ríkisstjórn manna en ekki laga . Þessum sannindum hafa milljónir manna fengið að kynnast í gegnum söguna . Lýðveldisstjórnarskrá Stjórnarskrá lýðveldisins Íslands er þriðja stjórnarskrá Íslendinga . Nýja stjórnarskráin “ er afrakstur stjórnlagaráðs sem skipað var á grunni kosninga til stjórnlagaþings , sem Hæstiréttur dæmdi ólögmætar . Þótt gengið væri hart fram í ofsafengnu trúboði fyrir „ nýju stjórnarskránni “ varð eftirleikurinn ekki sá sem trúboðarnir létu sig dreyma um . Í þeim átökum sem orðið hafa á síðustu árum vill það oft gleymast að stjórnarskráin sem tók gildi við lýðveldisstofnun 1944 hefur tekið miklum breytingum . Af 79 efnisgreinum hefur 45 verið breytt eða þeim bætt við . Stjórnarskráin skiptist í sjö kafla : Í fyrsta kafla eru tvær greinar um stjórnskipun og þeim hefur aldrei verið breytt . Í öðrum kafla eru 28 greinar um forseta og ríkisstjórn . Sex greinanna hefur verið breytt . Í þriðja kafla hefur öllum fjórum greinum um skipan Alþingis og kosningar verið breytt . Í fjórða kafla um störf Alþingis eru 24 greinar og hefur 17 verið breytt . Í fimmta kafla um skipan dómsvaldsins eru þrjár greinar og hefur einni verið breytt . Í sjötta kafla eru þrjár efnisgreinar um þjóðkirkju og trúfrelsi . Tveimur greinum hefur verið breytt . Í sjöunda kafla eru 15 greinar um mannréttindi og stjórnarskrárbreytingar . Öllum hefur annaðhvort verið breytt eða þeim bætt við . Stjórnmálaþras hversdagsins getur aldrei orðið leiðarvísir við farsælar breytingar á stjórnarskrá . Almenn ánægja Eftir linnulausar árásir og tilraunir í meira en áratug til að grafa undan stjórnarskránni er niðurstaða viðamikillar rannsóknar á viðhorfi almennings til æðstu réttarheimildar landsins merkileg . Könnun Félagsvísindastofnunar HÍ leiðir í ljós að aðeins 8% landsmanna eru mjög óánægð með stjórnarskrána . Að sama skapi er ríkur vilji til að setja ný efnisatriði í stjórnarskrána um auðlindir og náttúruvernd . Frá ársbyrjun 2018 hafa formenn þeirra stjórnmálaflokka sem eiga sæti á Alþingi unnið að tillögum um breytingar á stjórnarskránni . Eitt af því sem þingmenn hljóta að ræða er hvort skynsamlegt sé og nauðsynlegt ( í samhengi við ákvæði um þjóðareign náttúruauðlinda sem ekki eru háð einkaeignarrétti ) að setja inn ákvæði um bann við að yfirráð og stjórnun á nýtingu auðlinda verði með beinum eða óbeinum hætti framseld til annarra ríkja eða alþjóðlegra stofnana . Vinna formanna stjórnmálaflokkanna gefur vonir um að meiri ró og yfirvegun ríki við endurskoðun stjórnarskrárinnar en síðasta áratug . Þeir hafa gefið fyrirheit um að vinna að breytingartillögum í „ breiðri sátt að undangengnu víðtæku samráði “ . Alþingi ávinnur sér hvorki virðingu né traust með því að skjóta sér undan með beinum eða óbeinum hætti að móta tillögur til breytinga á stjórnarskrá . Greinin birtist í Morgunblaðinu 2. október 2019 .